Smithestrøm gård

Smithestrøm gård er en herregård på Strømsø i Drammen. Gården ble kjøpt av lokalhistoriker og fotograf, Jo Sellæg i 1976. Gården har siden den tid gjennomgått omfattende restaurering som fremdeles pågår.
I tillegg til den fredete hovedbygningen som ble reist i perioden 1767-78 og innviet i 1788, består gården av to verneverdige sidebygninger fra 1780 og 1870, en kjellerbygning og et tilflyttet laftehus som er ombygd til vognskjul. Gårdstunet har delvis gressdekke, med fire trær foran hovedbygningen. Hagen med allé, trapper og terrasser utgjør en viktig grønn lomme i en ellers sterkt utbygd bydel. Smithestrøm regnes som et av landets best bevarte rokokkohus i Norge og ble fredet i 1923. Eksteriøret og store deler av det opprinnelige interiøret i Louis seize-stil er bevart.Kjellerbygningen ble oppført av Smith familien tidlig 1800-tallet for frostfri lagring av poteter og andre rotfrukter og stikker bare så vidt over terrenget. Bygningen ble omfattende rehabilitert i 2013.


== Historie ==


=== Navn ===
Det opprinnelige navnet på gården var Nedre Strøm, gården fikk kallenavnet Smithestrøm etter familien Smith som var eiere gjennom tre generasjoner.


=== Hovedbygningen ===
Hovedbygningen på Smithestrøm gård er distriktets eldste og største lystgårdsbygning, det ble reist av trelasthandler og skipsreder Gabriel Smith og konen hans Petronelle Margrethe(1731-1778). Byggmester og arkitekt var mestersnekker Brede Rantzau, som var en av Norges fremste byggmestere på midten av 1700-tallet. Bygningen ble desverre ikke ferdig før 1788 og da var byggherrene og byggmesteren allerede gått bort. Prosjektet ble ferdigstilt av sønnen Anders Smith som overtok eiendomen etter sine foreldre. Gården gikk senere i arv til Gabriel Smith, sønn av Anders Smith.


=== Eiere ===
Matrikkelgård i Strømsgodset, ervervet ca. 1400 av godseier Guttorm Rolfsen Kirkeberg.
Peder Hansen Litle (1543-44), var gårdens neste eier, deretter ble den overtatt av hans svigersønn.
Godseier Gunde Lange, gården gikk deretter i arv til sønnen til Gunde Lange.
Lensherre over Eiker, Hans Lange. I 1647 ble den overtatt av
Stattholder Hannibal Sehested, som eide den fram til 1651.
Visepresident Lauritz Jacobsen fikk skjøte i 1682, året etter kom gården i selveie.
Fra 1697 til 1701 eides gården av av Sehesteds nevø, Generalløytnant Jens M. Sehested.
Fra 1701 til 1728 eides gården av foged i Buskerud Søren Høeg, den ble deretter overtatt av enken til Søren.
Anna Margrete f. Blichfeldt (1683-1765).
Gården var de neste 100 år eid av familien Smith gjennom tre generasjoner.
I perioden 1857 til 1867 ble gården drevet av Isak Bjerknes og Andreas Olaus Borgen, i denne perioden ble gården delt opp.
I 1901 ble gårdene overtatt av grosserer Nils Nilssen, som gjenforente bruket til ett.
I 1910 ble det overtatt av Emil og Karen Onshuus, som restaurerte hovedbygningen.
I perioden 1957 til 1971 var gården eid av Karl P. Torrud. Hovedbygningen var i første halvdel av 1970-årene brukt som leiegård med seks leiligheter, før gården ble kjøpt på tvangsauksjon av lokalhistoriker og fotograf,
Jo Sellæg i 1976.


== Hage og parkområder ==
Hageanlegget er plassert øst for hovedbygningen og antas å være etablert omkring 1790. De bevarte områdene av parkanlegget er et viktig landskapstrekk i Drammensdalen. Sør for hovedbygning går det en allé fram til Smithestrømsveien.


== Referanser ==